83.

în conformitate cu estimările adoptate de Parlament: (a) salută măsurile adoptate de Parlament în ceea ce privește criza COVID-19, inclusiv noile modalități temporare de desfășurare a activității și inițiativa de creare a unui centru de testare COVID-19 pentru deputați și personal; își reiterează solicitarea adresată Secretarului General de a evalua consecințele financiare ale acestor măsuri pentru bugetele Parlamentului pe 2020 și 2021 și de a prezenta constatările Comisiei pentru bugete a Parlamentului în luna noiembrie 2020; îi solicită Secretarului General să elaboreze orientări detaliate pentru a asigura o mai bună pregătire pentru orice evenimente de forță majoră viitoare, cu scopul de a garanta îndeplinirea în continuare a funcțiilor legislative ale Parlamentului, în cazul în care buna funcționare nu poate fi susținută; (b) își reiterează solicitarea adresată Biroului de a elabora o foaie de parcurs detaliată cu măsuri pentru îndeplinirea obiectivelor de mediu ambițioase și reducerea amprentei de carbon a instituției, astfel cum se prevede în decizia Biroului din 16 decembrie 2019, și de a prezenta în fiecare an o sinteză a rezultatelor Comisiei pentru bugete a Parlamentului; (c) reamintește solicitarea sa privind alinierea indemnizațiilor de misiune ale asistenților parlamentari acreditați (APA), acordate pentru misiunile la care aceștia participă deplasându-se între cele trei locuri de desfășurare a activității Parlamentului, la nivelul de indemnizații acordate funcționarilor și altor agenți;; solicită din nou revizuirea dispozițiilor de punere în aplicare care reglementează activitatea delegațiilor și misiunile organizate în afara Uniunii, pentru a lua în considerare posibilitatea ca APA, sub rezerva anumitor condiții, să însoțească deputații în delegațiile și misiunile oficiale ale Parlamentului; (d) își reiterează solicitarea adresată Biroului de a asigura o flexibilitate totală a prezenței deputaților în cursul săptămânilor verzi; (e) subliniază faptul că este necesar să fie transmise în timp util și într-un format inteligibil către Comisia pentru bugete toate informațiile relevante referitoare la bugetul Parlamentului, pentru a putea lua decizii în cunoștință de cauză; își reiterează cu insistență solicitările cu privire la: — o analiză detaliată și o justificare a costurilor și a economiilor legate de retragerea Regatului Unit din Uniune și comunicarea cifrelor exacte Comisiei pentru bugete a Parlamentului, în noiembrie 2020; — o defalcare detaliată a cheltuielilor pentru crearea noilor centre „Europa Experience” pentru 2021, ținând seama, în același timp, de posibilele consecințe ale crizei COVID-19 asupra prospecțiunilor piețelor locale și asupra activităților din spațiile „Europa Experience”; — o defalcare detaliată a cheltuielilor pentru noua strategie pentru vizitatori și campania de informare pe patru ani, precum și o evaluare aprofundată a campaniei de comunicare desfășurate înainte și în timpul alegerilor europene din 2019; consideră că orice nouă măsură de comunicare ar trebui să se bazeze pe o analiză obiectivă și faptică a acestei evaluări; — o analiză detaliată și temeinică a costurilor de reprezentare pe care le presupune prezența diplomatică dincolo de granițele Uniunii, în Indonezia (Jakarta), Etiopia (Addis Abeba) și în Statele Unite ale Americii (New York); — detalii suplimentare despre cheltuielile pentru gestionarea proiectului de construcție a aripii de vest a clădirii Konrad Adenauer; — o listă a tuturor celorlalte clădiri ale Parlamentului închiriate în prezent în cele trei locuri de desfășurare a activității și care vor rămâne ocupate în 2021, precum și o proiecție detaliată a cheltuielilor cu energia; solicită, în acest sens, să se realizeze economii de energie verde; — o analiză a impactului asupra resurselor umane, în special asupra traducătorilor și interpreților, în cazul în care Direcția Generală Traduceri va realiza proiectul de a dezvolta un instrument capabil să transcrie și să traducă în mod automat conținutul dezbaterilor parlamentare multilingve în timp real; — un proces decizional transparent în domeniul politicii imobiliare; (f) solicită Biroului să își facă cunoscută decizia cu privire la viitorul clădirii Spaak din Bruxelles și să prezinte o defalcare detaliată a costurilor la finalul concursului de arhitectură lansat de Parlament în 2020 pentru renovarea sau înlocuirea acestei clădiri; reamintește că bugetul pentru 2021 include posturi pentru pregătirea lucrărilor în clădirea Spaak; (g) reamintește recomandările incluse în rezoluțiile Parlamentului din 26 octombrie 2017 (13), 11 septembrie 2018 (14) și 15 ianuarie 2019 (15) referitoare la combaterea hărțuirii sexuale și a abuzurilor în Uniune, precum și măsurile de prevenire și de combatere a hărțuirii morale și sexuale; ia act de măsurile luate de Secretarul General pentru prevenirea și combaterea acestor evenimente; solicită Secretarului General să furnizeze toate informațiile privind programul pentru viitorul apropiat; solicită Secretarului General să prezinte o evaluare a noilor proceduri de combatere a hărțuirii, înainte de a prezenta Biroului estimările pentru 2022; este de părere că membrii personalului și deputații ar trebui încurajați să participe la instructaje pentru a reduce la minimum apariția unor astfel de evenimente în interiorul Parlamentului; (h) reamintește solicitarea Biroului adresată Secretarului General de a investiga modalități de asigurare a unei finanțări sustenabile a Fondului voluntar de pensii, imediat ce acest lucru va fi posibil din punct de vedere legal; (i) reamintește solicitarea sa adresată Secretarului General de a verifica respectarea de către contractanții externi a celor mai înalte standarde în materie de drept al muncii în relația cu lucrătorii angajați în baza noilor contracte de curățenie în Parlament, precum și cu lucrătorii din restaurantele cu autoservire, în special având în vedere presiunea psihologică și condițiile de muncă apărute în contextul crizei COVID-19;